แบงก์คาดเศรษฐกิจไทยทรุดยาวทั้งปี
แบงก์ซีไอเอ็มบีคาดการณ์เศรษฐกิจไทยทรุดยาว จากพิษสงครามการค้ากระทบส่งออก และตั้งรัฐบาลช้ากระทบการลงทุนเอกชน
14 พ.ค. 2562

แบงก์ซีไอเอ็มบีคาดการณ์เศรษฐกิจไทยทรุดยาว จากพิษสงครามการค้ากระทบส่งออก และตั้งรัฐบาลช้ากระทบการลงทุนเอกชน
นายอมรเทพ​ จาวะลา​ ผู้บริหารสำนักวิจัย​ ธนาคาร​ ซีไอเอ็มบี​ ไทย​ เปิดเผยว่า ซีไอเอ็มบีประเมินว่าตัวเลขการขยายตัวเศรษฐกิจไตรมาสแรก 2562 ที่สำนักงานสภาพัฒนาการเศรษฐกิจและสังคมแห่งชาติ (สศช.) จะรายงานในวันที่ 21 พ.ค. นี้ จะขยายตัวได้ประมาณ 3.1%
ปัจจัยที่ส่งผลเป็นด้านการบริโภคภาคเอกชน การท่องเที่ยว ขณะที่กลุ่มที่เกี่ยวข้องกับคนส่วนใหญ่ของประเทศคงชะลอหรือติดลบต่อเนื่อง เช่นกลุ่มอาหาร เครื่องดื่มไม่มีแอลกอฮอล์ เครื่องดื่มมีแอลกอฮอล์ ยาสูบ และเสื้อผ้ารองเท้า ซึ่งสะท้อนภาพกำลังซื้อที่ดีเพียงระดับกลาง-บน
ขณะที่เศรษฐกิจระดับล่างอ่อนแอ รายได้ภาคเกษตรเสี่ยงโตน้อยมากจากผลผลิตที่น้อยตามสภาพอากาศแล้งและราคายังต่ำ ส่วนรายได้นอกภาคเกษตรยังอ่อนแอจากชั่วโมงทำงานที่ไม่ได้ขยับมากนัก
นอกจากนี้ การส่งออกก็ขยายตัวไม่ดี เพราะการส่งออกติดลบในช่วงไตรมาสแรก ขณะที่การท่องเที่ยวก็แผ่วลงมาก
นายอมรเทพ​ กล่าวว่า เศรษฐกิจไตรมาสที่ 2 และตลอดทั้งปี ซีไอเอ็มบีเห็นว่ายังมีความเสี่ยงหลายด้าน ทั้ง ความล่าช้าการตั้งรัฐบาลอาจกดดันภาคการลงทุนในช่วงไตรมาสที่สอง ปัจจัยเสี่ยงจากสงครามการค้าทำให้การส่งออกอาจติดลบยาว กระทบการลงทุนและการบริโภคเป็นลูกโซ่ ความเสี่ยงในประเทศคือกำลังซื้อระดับล่างต่ำ หนี้สูง คาดว่าเศรษฐกิจไทยปีนี้จะโตได้ที่ระดับ 3.7% หรือต่ำกว่านั้น